Половином октобра 1941. ступила је у Први шумадијски партизански одред, али је истог месеца пребачена у Космајски партизански одред, у коме је примљена у чланство Комунистичке партије Југославије (КПЈ). Октобра 1941. инструктор Покрајинског комитета КПЈ за Србију Стеван Дукић формирао је Среско повереништво КПЈ за младеновачки срез чији су чланови били — секретар Живан Перишић, Мија Обрадовић, Михаило Живковић Ћата и Божидарка Дамњановић Кика, чије је задужење било рад са женама. Интензивним радом створила је велики број сарадника и симпатизера међу женама у младеновачким селима. У јесен 1941. немачке окупационе снаге покренуле су Прву непријатељску офанзиву са циљем уништења устаничких снага и заузимања слободне територије у Шумадији и западној Србији. Међу првима, на удару офанзиве, нашао се Космајски партизански одред, са око 400 бораца, који је ускоро упао у кризу услед недостатка муниције и доласка хладнијих дана. У току офанзиве, Штаб Космајског одреда донео је одлуку да се повуче ка Ужицу, где се налазио Врховни штаб НОПОЈ и главнина партизанских снага.